

Fundació Caixa Ontinyent i la UPV d'Alcoi creen una Aula de Sostenibilitat Econòmica, Mediambiental i Social

**L'Entitat compta també amb una Aula de disseny i fabricació digital que manté des de fa 10 anys al Campus d'Alcoi.**

Fundació Caixa Ontinyent aposta per la formació universitària com a motor de creixement personal i social, i per això, posa en marxa la “Aula de Sostenibilitat Econòmica, Mediambiental i Social, i Economia Circular” al Campus d'Alcoi de la Universitat Politècnica de València (UPV). Una iniciativa que se suma a l'Aula de disseny i fabricació digital que l'entitat manté en este campus des de fa 10 anys.

El seu objectiu és promoure i desenvolupar activitats formatives, investigadores i de foment de la sostenibilitat tant en l'àmbit universitari com en l'empresarial, abordant de manera integral els tres pilars fonamentals: la sostenibilitat econòmica, la mediambiental i la social, així com els principis de l'economia circular.

El projecte arranca este mateix curs acadèmic i suposa un nou pas en la col·laboració entre la Fundació Caixa Ontinyent i la UPV, consolidant un espai d'innovació i coneixement orientat a donar resposta als desafiaments en matèria de sostenibilitat. Així, desenvoluparà programes de formació i sensibilització, accions d'investigació i desenrotllament, impulsarà l'emprenedoria sostenible, col·laborarà amb empreses i entitats, realitzarà accions de divulgació i esdeveniments, així com d'impacte social, a més d’activitats de suport tècnic i la contractació d'investigació, i estarà present en el Fòrum d'Ocupació i Emprenedoria.

En paraules del President de Caixa Ontinyent, José Pla, "*tenim un compromís amb un model de desenvolupament més responsable i sostenible i alineat amb els Objectius de l'Agenda 2030. Esta iniciativa naix amb la vocació de ser un espai de reflexió, aprenentatge i acció respecte dels grans reptes globals que enfrontem com a societat. Un projecte en el qual volem involucrar activament a la gent jove, perquè creiem fermament que la seua participació és clau per a garantir un futur amb major benestar, cohesió social i respecte per l'entorn. Només amb una societat compromesa i formada podrem avançar cap a un desenvolupament verdaderament sostenible*."

Per part seua, el director del Campus d'Alcoi, Pau Bernabeu, considera esta relació investigadora, docent i experimental amb la Fundació Caixa Ontinyent “*fonamental per a l'oferta acadèmica i formativa del Campus. La relació és més que fluida i fructífera, i considerem a Caixa Ontinyent un aliat estratègic que invertix en el futur del territori i de les persones que ací l'habiten*”.

A més, recalca que l'aula de Sostenibilitat Econòmica i Economia Circular impulsarà la formació en sostenibilitat amb cursos sobre economia circular, finances ètiques, energies renovables i emprenedoria verda. També fomentarà la investigació aplicada a la indústria i el desenvolupament de projectes innovadors amb impacte ambiental positiu i donarà suport a la creació de startups sostenibles, la col·laboració amb empreses i la reducció de la petjada de carboni. També es promouran esdeveniments de divulgació, inclusió laboral en sectors verds i campanyes de sensibilització front al canvi climàtic. Per últim, ha volgut agrair l'Entitat el seu esforç inversor *“i la seua presència contínua al nostre Campus sempre que el necessitem i per a tot allò que necessitem*”.

**Aula de disseny i fabricació digital**

Cal destacar que la Fundació Caixa Ontinyent compta també amb una Aula de disseny i fabricació digital al Campus d'Alcoi, que l'Entitat manté des de fa 10 anys. Un projecte que es va iniciar en 2015 i al qual Caixa Ontinyent ha destinat 150.000 euros des de la seua obra social per a oferir als estudiants ferramentes per a aplicar els seus coneixements acadèmics en pràctiques reals.

A més del laboratori de disseny i fabricació digital que impulsa l’Entitat, el Fablab inclou un laboratori de robòtica educativa, un laboratori relacionat amb la indústria 4.0 i un laboratori d'emprenedoria i generació espontània al Campus d'Alcoi.

Ontinyent, 10 de setembre de 2025